ALGTEKST-TERVIKTEKST

Kinnitatud rektori 22.12.2016 käskkirjaga nr 189

Redaktsiooni jõustumise kuupäev: 01.01.2017

Raamatukogu põhimäärus

1. **Üldsätted**
   1. Käesoleva põhimäärusega sätestatakse raamatukogu kui iseseisvaid ülesandeid täitva Tallinna Tehnikaülikooli (edaspidi *TTÜ*) haldus- ja tugistruktuuriüksuse tegevuse alused.
   2. Raamatukogu on moodustatud ja tegutseb vastavalt haldus- ja tugistruktuuriüksuste põhimäärusele (edaspidi *HTS põhimäärus*). Käesoleva põhimäärusega on sätestatud raamatukogu tegevuse erisused võrreldes HTS põhimäärusega.
   3. Rektor on määranud raamatukogu kuulumise teadusprorektori (edaspidi *vastusala juht*) vastutusalasse.
   4. Raamatukogu ingliskeelne nimetus on Library.
   5. Raamatukogu struktuuri ja ülesannete kirjelduse kinnitab vastutusala juht.
   6. Raamatukogul on oma sümboolika ja plank.
2. **Põhieesmärk ja tegevuse valdkonnad**
   1. Raamatukogu põhieesmärk on:
      1. tagada TTÜ õppe-, teadus- ja arendustegevuse varustatus informatsiooniga;
      2. pakkuda avaliku teadusraamatukogu ja Eesti tehnikateaduste infokeskuse teenuseid;
      3. populariseerida teadust ning tutvustada tehnikateadusi ja ülikooliharidust TTÜ ajaloo, muuseumikogu ja kaasaja teadussaavutuste kaudu;
      4. kirjastada ja avaldada õppe- ja teaduskirjandust ning muid vajalikke väljaandeid.
   2. Raamatukogu tegevuse valdkonnad on:
      1. raamatukogu- ja infoteenindus;
      2. infootsingu nõustamine ja koolitus;
      3. raamatukogu- ja infoteaduste alane teadus- ja arendustegevus;
      4. töö materiaalse, vaimse ja digitaalse kultuuripärandiga;
      5. TTÜ ajaloo uurimine, jäädvustamine ja eksponeerimine;
      6. kirjastustegevus.
   3. Raamatukogu põhiteenus on avalik ja tasuta. Tasuliste teenuste hinnad kehtestab raamatukogu direktor lähtudes finantseeskirjas sätestatud hinna kujundamise alustest.
3. **Direktori ülesanded**
   1. Raamatukogu direktor:
      1. juhib raamatukogu ja vastutab selle tegevuse eest;
      2. täidab HTS põhimääruses sätestatud ülesandeid;
      3. koostab arengukavasid raamatukogu tegevuse valdkondades;
      4. kinnitab raamatukogu kasutamise eeskirjad;
      5. moodustab nõuandvaid kogusid raamatukogu tegevusvaldkondades.